เสนอตั้งคนทักษิณคุมกองสลาก
คลังได้ฤกษ์ชง ครม. ตั้งนายตำรวจติดตามทักษิณคุมกองสลาก
17 มิ.ย. 2555

คลังได้ฤกษ์ชง ครม. ตั้งนายตำรวจติดตามทักษิณคุมกองสลาก
นายทนุศักดิ์ เล็กอุทัย รมช.คลัง ในฐานะกำกับดูแลสำนักงานสลากกินแบ่งรัฐบาล เปิดเผยว่า ในการประชุมคณะรัฐมนตรี (ครม.) สัญจรที่ จ.ชลบุรี ระหว่างวันที่ 18-19 มิ.ย.นี้ กระทรวงการคลังจะเสนอให้ ครม.เห็นชอบการแต่งตั้ง พล.ต.ต.อรรถกฤษณ์ ธารีฉัตร “ผู้การโจ้ก” รองผู้บังคับการตำรวจภูธรภาค 4 ขึ้นเป็นผู้อำนวยการสำนักงานสลากฯ คนใหม่ 
รมช.คลัง กล่าวว่า สิ่งที่ฝากให้ผู้อำนวยการคนใหม่ดำเนินการคือการบริการงานด้วยการมองไปข้างหน้า ดูถึงอนาคต ซึ่งไทยเองกำลังก้าวไปสู่ประชาคมเศรษฐกิจอาเซียน (เออีซี) ต้องดูว่าสำนักงานสลากฯ ควรจะใช้ประโยชน์ตรงนี้อย่างไร โดยก่อนหน้านี้มอบนโยบายให้กับคณะกรรมการสลากฯ ให้ช่วยพิจารณาถึงแนวทางการออกสลากแบบอัตโนมัติ หรือหวยออนไลน์ในตลาดเออีซีว่ามีความเป็นไปได้แค่ไหน รวมถึงการสร้างแรงจูงใจในการขายสลากให้กับนักท่องเที่ยวต่างชาติ หากทำได้จะเป็นการขยายตลาดสลากของไทยให้เพิ่มขึ้น สร้างรายได้ให้สำนักงานสลากฯ มากขึ้น 
สำหรับ พล.ต.ต.อรรถกฤษณ์ เคยเป็นอดีตหัวหน้ารักษาความปลอดภัย พ.ต.ท.ทักษิณ ชินวัตร สมัยเป็นนายกรัฐมนตรี และมีการคาดการณ์ว่าจะเข้ามาเพื่อเร่งผลักดันโครงการหวยออนไลน์ที่คาราคาซังในข้อกฎหมายและการปฏิบัติ เพื่อนำเงินไปใช้ในโครงการประชานิยมของรัฐบาล น.ส.ยิ่งลักษณ์ ชินวัตร 
ปัจจุบันในแต่ละปีสำนักงานสลากฯ นำส่งรายได้เข้าคลังไม่น้อยกว่า 8,000-1.2 หมื่นล้านบาท